ORDE do 31 de outubro de 2008 pola que se declara de interese galego a Fundación Catedral Santiago de Compostela e se ordena a súa inscrición no Rexistro de Fundacións, sección da Consellería de Presidencia, Administracións Públicas e Xustiza.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 11/11/2008

Con data do 9 de outubro de 2008 publicouse no Diario Oficial de Galicia a orde da Consellería de Presidencia, Administracións Públicas e Xustiza do 1 de outubro de 2008 pola que se clasifica como mixta a Fundación Catedral Santiago de Compostela, adscribíndoa á Consellería de Presidencia, Administracións Públicas e Xustiza, departamento a que corresponde o exercicio das funcións de protectorado.
A fundación foi constituída en escritura pública outorgada en Santiago de Compostela o día vinte e tres de xullo de dous mil oito, ante o notario José Antonio Cortizo Nieto, co número de protocolo mil douscentos oitenta, por José María Díaz Fernández, que actuou no exercicio do seu cargo de deán presidente, en representación do Cabido Compostelán.
Na escritura pública consta, así mesmo, a dotación fundacional, a identificación das persoas que compoñen o padroado e os estatutos da fundación.
Segundo se establece nos artigos cinco e seis dos seus estatutos, a fundación ten por obxecto a promoción, fomento e axuda de todo tipo á catedral de Santiago de Compostela, ao seu contorno e ao seu patrimonio artístico e cultural.
En cumprimento dos fins fundacionais a fundación ten previsto desenvolver as seguintes actividades:
Realizar e promover estudos e traballos de investigación en relación coa catedral de Santiago de Compostela, elaborar e editar publicacións, organizar coloquios e campañas de divulgación e participar en reunións e eventos relacionados con estes temas.
Elaborar e acometer proxectos e programas de carácter educativo, formativo e de instrución práctica para o mellor coñecemento e promoción da catedral.
Asumir ou participar en proxectos e programas de difusión, intervención e asistencia, reforzando o contacto coa realidade, motivación e axuda á catedral, aos seus peregrinos e aos fieis.
Por todo iso, e en virtude das competencias que me confire o artigo 34.12º da Lei 1/1983, do 22 de febreiro, reguladora da Xunta de Galicia e da súa Presidencia, considerándose cumpridos os requisitos establecidos na Lei 12/2006, do 1 de decembro, de fundacións de interese galego, e 32.3º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, logo de informe favorable emitido pola Asesoría Xurídica da Consellería de Presidencia, Administracións Públicas e Xustiza,
DISPOÑO:
Primeiro.-Declarar de interese galego a Fundación Catedral Santiago de Compostela ao cumpriren os seus estatutos e escritura de constitución as prescricións que para tal efecto sinala a vixente lexislación en materia de fundacións de interese galego.
Segundo.-Ordenar a inscrición da Fundación Catedral Santiago de Compostela no Rexistro de Fundacións de Interese Galego, sección da Consellería de Presidencia, Administracións Públicas e Xustiza, para os efectos constitutivos que sinala a Lei 12/2006, do 1 de decembro, de fundacións de interese galego.
Terceiro.-Esta fundación queda sometida ao disposto na normativa de xeral aplicación, en especial á obriga de dar publicidade suficiente ás súas actividades e á ausencia de ánimo de lucro na prestación dos seus servizos. Tamén queda obrigada a renderlle contas anualmente ao protectorado e a xustificar a través da memoria anual o cumprimento da finalidade fundacional, así como a presentar o plan de actuación con anterioridade ao inicio do exercicio económico correspondente.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 31 de outubro de 2008.
José Luis Méndez Romeu
Conselleiro de Presidencia, Administracións Públicas e Xustiza